Claes Oldenburg

**Klesas Oldenburgas** (, 1929 m. sausio 28 d. – 2022 m. liepos 18 d.) – švedų kilmės JAV skulptorius, grafikas, hepeningų kūrėjas, popmenininkas. 

## Biografija
Klasas Oldenburgas gimė 1929 m. sausio 28 d. Stokholme. Jo tėvas buvo švedų diplomatas. Pirmuosius trejus metus K. Oldenburgas praleido JAV, 1933 m. šeima persikėlė į Oslą. Po to tėvas buvo paskirtas konsulu Čikagoje. Būdamas vaiku K. Oldenburgas susikūrė įsivaizduojamą Neuberno valstybės pasaulį saloje, kuri buvo kažkur tarp Afrikos ir Pietų Amerikos ir kurioje buvo kalbama pusiau švediškai, pusiau angliškai. 1966 m. K. Oldenburgas pasakė: *„viską, ką aš darau yra visiškai originalu − tai sugalvojau dar būdamas vaiku“*. K. Oldenburgas mokėsi Čikagos berniukų lotynų mokykloje, lankė burleskų vakarus, kaupė seksualizuotus vaizdinius, kurie padarė įtakos jo vėlesnei kūrybai.

1946 m. K. Oldenburgas persikėlė mokytis į Jeilio universitetą, kur dalyvavo eksperimentinėje programoje, nukreiptoje prieš mokymo specializaciją. Jis studijavo literatūrą ir dailę, bei išklausė dramos kursą. 1950 m. K. Oldenburgas grįžo į Čikagą, dirbo reporteriu vietos žinių biure. 1952 m. jis nebuvo priimtas į karinę tarnybą ir pradėjo koncentruotis į dailininko veiklą. Lankė užsiėmimus Čikagos dailės institute, užsiėmė įvairia veikla pragyvenimui. 1953 m. priėmė JAV pilietybę. 1956 m. K. Oldenburgas persikėlė į Niujorką, iki 1961 m. dirbo nepilna darbo diena Kuperio muziejaus ir dailės mokyklos bibliotekoje. Studijavo Antuano Vato ir Tjepolo piešinius. Domėjosi teatru, organizavo pasirodymų galerijos Džadsono atminimo bažnyčioje atidarymą ir joje 1959 m. įvyko pirmoji K. Oldenburgo personalinė paroda. 1960 m. K. Oldenburgas vedė Patty Mucha. 

Po 1960 m. K. Oldenburgas tapo vienu pirmaujančių pop meno asmenybių. Jis pradėjo kurti hepeningus − pasirodymus su žmonėmis, objektais ir garsais. 1961–1962 m. žiemą įvyko jo paroda „Parduotuvė“, kuri buvo įrengta išnuomotoje tikroje parduotuvėje. Ekspozicijoje buvo parodyti kūriniai, įmituojantys parduotuvėse įsigijamas plataus vartojimo prekes − maistą, papuošalus, drabužius. Savo menui kurti K. Oldenburgas naudojo žmogaus veiklos objektus, pavyzdžiui, vonias, el. ventiliatorius, rašomasias mašinėles ir pan. Naudojo minkštas vinilines dangas savo kūriniams, kas suteikdavo jiems seksualizuotus motyvus. 7-ojo dešimtmečio viduryje K. Oldenburgas pradėjo siūlyti milžiniškų skulptūrų projektus viešosioms erdvėms, kurių pirmasis buvo įgyvendintas 1969 m. Tais metais įvyko menininko paroda Niujorko šiuolaikinio meno muziejuje. 1977 m. K. Oldenburgas vedė menininkę Coosje van Bruggen, su kuria vėliau drauge kūrė skulptūrinius-architektūrinius kūrinius. Dalyvavo menininiuose pasirodymuose (perfomansuose) ir meninėse instaliacijose. 1995 m. įvyko stambi K. Oldenburgo retrospektyvinė paroda Niujorko Gugenheimo muziejuje. 2009 m. nuo krūties vėžio mirė K. Oldenburgo žmona Coosje van Bruggen, su kuria jis sukūrė daugiau nei 40 viešų skulptūrų.

## Viešų skulptūrų pavyzdžiai

Vaizdas:Houseball (Berlin-Mitte 2013) 1221-1101-(120).jpg| „Rutulio namas“, Berlynas, sukurta su žmona
Vaizdas:Musée de Jerusalem - Israël (7556024070).jpg| „Obuolio šerdis“, Izraelio muziejus, Jeruzalė
Vaizdas:Neumarkt-Galerie, Köln mit Skulptur Dropped Cone - Claes Oldenburg und Coosje van Bruggen-8364.jpg| „Pamestas kūgis“, Kelnas
Vaizdas:Oldenburg en Barcelona 2011.jpg| „Mistos“, Barselona


## Kūrinių galerijos

* Interaktyvios parodos
* Claes Oldenburg ir Coosje van Bruggen fondas 
* Niujorko šiuolaikinio meno muziejus
* wikiart.org
* artnet.com
* ars.mkp.emokykla.lt

## Šaltiniai

* guggenheim.org/ 
* Encyclopaedia Britannica
* Edward Lucie-Smith. *Lives of the Great 20th-century Artists*. Thames and Hudson, 1999, p. 343-345

{[DEFAULTSORT:Oldenburg, Claes}}